Nou wonder Vryburger maar net hoekom hy skielik gesag wil toedig aan wat die hof hieroor te sê kan hê. Toe die einste hof gesê het sy aanstelling is onwettig en irrasioneel, het hy dié immers geïgnoreer soos ’n stopstraat. Met ander woorde, wat die hof te sê het, kan geld of nie na gelang van of Hlaudi saamstem!
In nog ’n kragtoer van logika laat weet die SAUK-woordvoerder, Kaizer Kganyago, dat die openbare reaksie op die summiere afdankings die uitsaaier niks traak nie. Ook is die uitsaaier die publiek nie ’n openbare verduideliking verskuldig nie.
’n Rukkie gelede skryf Vryburger oor die plan om ’n luukse nuwe jet vir Nammawan teen die weggeeprys van ’n paar miljard rand aan te skaf. Nkandla se luukse lugvleuel word mos eufemisties deur die regering “die Suid-Afrikaanse Lugmag se beoogde interkontinentale vervoerstelsel ter ondersteuning van diplomasie” genoem.